Kedves Szülők! Gondviselők!

Iskolánk honlapján tegnap megjelent egy igazgatói tájékoztató a vészhelyzet elrendelésével kapcsolatos intézményi intézkedésekről. A Kréta rendszeren keresztül az Oktatási Hivatal is kiküldött egy szülőknek szóló levelet. Kérem, hogy szíveskedjenek mindkettőt elolvasni, tanulmányozni, és az azokban foglaltakat betartani.

A mai napon a debreceni református iskolák vezetői találkoztak a fenntartó Tiszántúli Református Egyházkerület vezetésével, a megbeszélés eredményeként az alábbi intézkedéseket jelentem be:

* Mivel a hétvégi és ünnepi programok elmaradnak, lehetőséget biztosítunk arra, hogy azok a szülők, akik ezt eddig nem jelezték, hazautazást kérjenek gyermekük számára. A kérést (lehetőleg emailban) az internátusok vezetőihez kell eljuttatni, akik az elutazást engedélyezik. A határon túli tanulók esetében felhívjuk a figyelmet arra, hogy csak saját felelősségükre utazzanak haza, mivel a fokozott határellenőrzés miatt kérdéses lehet a visszajövetelük.
* Iskolánk éves rendje szerint a következő két hét végén (március 21-22, 28-29) általános hazautazást terveztünk, tehát külön kérelem nélkül mindenki hazautazhat. Már kaptunk olyan visszajelzést, hogy vannak olyan szülők, akik nyugodtabbak lennének, ha a gyermekeik a kollégiumban maradhatnának, ezért ezeken a hétvégéken ügyeletet tartunk. Ha lesz rá szülői igény, akkor az internátusok nyitva tartanak, a tanulók felügyeletéről és étkezéséről gondoskodunk.
* Fenntartói döntés alapján azok a tanulók, akik bármilyen szervezésben külföldre utaznak, két hétig nem jöhetnek iskolába, hanem otthon kell tartózkodniuk. Kérjük a szülőket, hogy visszaérkezéskor értesítsék az iskolát és a háziorvost! Javasoljuk, hogy a tavaszra tervezett családi programoknál ezt szíveskedjenek figyelembe venni, lehetőleg ne tervezzenek olyan külföldi utat, amelyen gyermekük is részt venne.

Köszönjük az együttműködést és megértést!

Debrecen, 2020. március 12.

Győri József igazgató